[image: ]

Mer norsk mel, brød og bakevarer til folket
Norge importerer i dag mellom 30 og 60 prosent av matkornet vårt. Kornet kommer hovedsakelig fra Sverige, Polen og Tyskland. I år med dårlig vær og vanskelige høsteforhold synker den norske andelen drastisk. Da er kun 30 prosent av matkornet vårt norsk.
Kornbransjen har gått sammen om «Matkornpartnerskapet». Målet er å øke selvforsyningsgraden på matkorn fra 50 til 90 prosent innen 2030. Slik styrker vi nasjonal matsikkerhet, beredskap og norsk matkultur.
For å nå målet trenger vi politisk vilje og sterk forbrukermakt.
Manglende merking skjuler sannheten
De tre store dagligvarekjedene styrer markedet gjennom egne merkevarer og bakerier. Myndighetene stiller strenge krav til opprinnelsesmerking på kjøtt og grønnsaker. For kornprodukter finnes det ingen slike regler. Forbrukere får sjeldent vite hvor kornet i brødet kommer fra. Det er i dag langt mellom produkter merket med «Nyt Norge».
Dagligvarekjedene følger nøye med på kundenes adferd. Når vi krever endring, må kjedene lytte.
Norges Bygdekvinnelag krever og oppfordrer til følgende tiltak:
· Krav til myndighetene: Myndighetene må innføre påbud om opprinnelsesmerking for mel, brød og bakevarer. Regelverket må bli likt som for kjøtt og grønnsaker.
· Press på dagligvarekjedene: Vi krever bedre informasjon om hvor råvarene kommer fra og et langt større utvalg av norske kornprodukter i butikkene.
· Støtte til lokale møller: Vi oppfordrer alle til å kjøpe mel direkte fra lokale møller. På den måten bevarer vi lokal matkornproduksjon, lokal kunnskap og arbeidsplasser i distriktene. 
· Forpliktelse fra bransjen: Vi skal holde aktørene i Matkornpartnerskapet ansvarlige. Vi krever konkrete tiltak som gjør 90 prosent selvforsyning i 2030 til virkelighet.

